O griet! Gaan eers kinders se huiswerk na, vra maDie kind se huiswerk wat die ma op Mumsnet gedeel het Talle ouers het tydens die afsonderingsperiode wêreldwyd eerstehands kennisgemaak met skoolhou en huiswerk. Een ma het ŉ voorbeeld gedeel waar haar kind se huiswerk skeefgeloop het. Met alles in die huis wat kinders se aandag boonop aftrek, is talle van hulle gretig om die huiswerk sommer af te jaag sodat hulle kan gaan speel. Dié vrou het haar storie met Mumsnet, ŉ webwerf vir ouers in die Verenigde Koninkryk, gedeel. Sy het ontdek haar kind het Google se hulp ingespan om haar musiekhuiswerk te doen. “Ek wou hê so veel as moontlik mense moet dit sien – dit is ŉ goeie waarskuwing om eers jou kinders se huiswerk na te gaan voor hulle dit terugstuur skool toe …” het sy geskryf en ŉ prentjie bygevoeg van ŉ laggende-emosie-karakter. Haar kind moes allerhande feite neerskryf oor viole. Die kind was aanvanklik op die regte koers en het verduidelik dit word van hout gemaak. Maar dan neem dit ŉ vreemde wending: in plaas van “violins”, het die kind “violence” in Google opgesoek. Die kind lys dan die verskillende tipes geweld onder ŉ foto van ŉ viool. Die ma het gelukkig die huiswerk nagegaan voor dit ingedien is en gesê sy is “baie dankbaar” sy het dit opgemerk, maar het gedink dit is baie snaaks. “Dit is bevestiging dat, as kinders sommer net goed op Google opsoek en dit vinnig neerskryf om die werk af te rammel, dan leer hulle nie eintlik enigiets nie.”